Industria, sector care reprezintă aproape un sfert din economia românească, a înregistrat în ianuarie o creștere a producției cu 8,5%, serie brută, față de aceeași lună a anului trecut, ritm accelerat față de cel din luna decembrie, arată datele publicate miercuri de Institutul Național de Statistică (INS).

În luna decembrie 2017, producția industrială a crescut atât ca serie brută, cât și ca serie ajustată în funcție de numărul de zile lucrătoare și de sezonalitate, cu 7,9%, respectiv cu 12,2%, scrie News.ro.

În ianuarie 2018, față de luna corespunzătoare din anul trecut, producția industrială (serie brută) a crescut cu 8,5%, datorită creșterilor din industria prelucrătoare (+12,7%) și industria extractivă (+5,9%).

Producția și furnizarea de energie electrică și termică, gaze, apă caldă și aer condiționat a scăzut cu 7,4%, serie brută.

Producția industrială, serie ajustată în funcție de numărul de zile lucrătoare și de sezonalitate, a crescut cu 8,7%, ca efect al creșterilor înregistrate în industria prelucrătoare (+12,7%) și industria extractivă (+5,9%).

Producția și furnizarea de energie electrică și termică, gaze, apă caldă și aer condiționat a scăzut cu 7,4%, serie ajustată.

În anul 2017, comparativ cu anul 2016, producția industrială a fost mai mare ca serie brută cu 8,2%.